Flere hundre fremmøtte på støttemarkering i Oslo
Markeringen på Universitetsplassen i Oslo er til støtte for den frie ytring og det franske folk etter terrorangrepene i Paris denne uken. Markeringen startet på Universitetsplassen klokken 13, hvor de fremmøtte blant annet kan tegne sin støtte til ytringsfriheten og det franske folk på vegger som er satt opp i forbindelse med markeringen. – Jeg synes det var en flott, verdig og fin markering, sier Jonas Gahr Støre til VG. Arbeiderpartilederen synes det var fint å se at flere hundre tok turen til Universitetsplassen søndag. – Selv om det kommer til å gå flere hundre tusen i Paris senere, synes jeg det var flott å se så mange her i dag. Vi som var tilstede her i dag opplevde en puls mellom Oslo og Paris.Ekteparet Philippe Toso og Unni Helgheim Toso er blant flere hundre fremmøtte på Universitetsplassen i Oslo. – Vi er helt i sjokk etter det som har skjedd, og vi møter opp her for å vise vår medfølelse til ofrenes familier, sier Philippe Toso og Unni Helgheim Toso til VG. Stortingspresident Olemic Thommessen sa under sin appell at «de grusomme terrorhandlingene i Paris rammer oss alle». – Vi deler fortvilelsen med familiene som er rammet, vi deler sorgen i det franske samfunnet, sa Thommesen. Han sa at angrepet i Frankrike er ikke bare et angrep på ytringsfriheten, men også et angrep på den tillit og trygghet som må være til stede i demokratiske samfunn. – I fjor feiret vi med begeistring vår grunnlov og vårt demokrati. I et samfunn preget av deltakelse, trygghet og tillit kunne vi med senkede skuldre glede oss over hva dette betyr for hver og en av oss. I dag trues vi av dem som vil undergrave dette. Europas demokratiske krefter må stå sammen, sa Thommesen i sin appell.Franskmannen Quentin Vissoud, som var i Frankrike under terrorangrepet, møtte opp på Universitetsplassen i Oslo for å stå på sine rettigheter og vise solidaritet til de som kjemper for yttringsfriheten. – Det var veldig emosjonelt å være i Frankrike under angrepet. Jeg fulgte med på nyhetene hele tiden. Folk reagerte veldig forskjellig, og de visste ikke helt hvordan de skulle reagere, forteller Vissoud til VG og legger til: – Jeg har levd i den tro at terrorangrep skjer i land som Syria og Irak, og ikke i Europa. Nå ser vi at det også kan skje her hjemme og det synes jeg er skremmende. Franskmannen håper at den siste ukens grusomme handlinger ikke vil bidra til et skille mellom muslimer og andre religiøse grupper i Frankrike og resten av verden.Ekteparet Helgheim Toso forteller at de vanligvis ikke pleier å møte opp på demonstrasjoner, men at de ønsker å vise sin støtte. De takker også nordmennene som møter opp og støtter det franske folk. – Dette er en verdensomspennende demonstrasjon, og det er viktig å stå for ytringsfriheten og fortsette å publisere slik at terroristene ikke oppnår sitt mål. Vi må tåle disse tegningene, mener ekteparet. Paret har bodd flere år i Paris, men har tilbragt de siste årene i Norge. Barna bor fremdeles i den franske hovedstaden,. – Vi har hatt jevnlig kontakt på telefon med barna de siste dagene, Alt går bra med dem, men hele nasjonen er i sjokk.Statsminister Erna Solberg og utenriksminister Børge Brende er til stede i under minnemarkeringen i Paris, hvor det er ventet opp mot én million mennesker. Flere timer før markeringen i den franske hovedstaden kl.15, begynner det å fylles opp med mennesker i gatene. Markeringen i Oslo er et initiativ fra Norsk Presseforbund, Norsk Journalistlag, Norsk Redaktørforening og FECO (Federation of Cartoonists) i samarbeid med Den Franske Ambassade i Norge. – Her på universitetsplassen har det møtt opp flere hundre personer, og det er ventet enda flere, sa VGs reporter på Universitetsplassen, Benjamin Brekken, kvart på 13 søndag.
Det norske folk og en rekke franskmenn viser sin støtte med franske flagg og plakater på Universitetsplassen i Oslo.